Ләйсән СОЛТАНҒОЛОВА, Баймаҡ халыҡ ижады үҙәге художество етәксеһе:Халҡыма хеҙмәтем минең башҡорт телендә һөйләшеүемдән башлана, тип уйлайым. Дуҫтарым, туғандарым балаларын башҡорт класына уҡырға бирһен өсөн аңлатыу эштәре алып барам. Сөнки үҙем дә башҡорт класында белем алдым, юғары уҡыу йортон тамамланым. Сәхнә өсөн сценарийҙар яҙғанда, концерт һәм төрлө байрамдар ойошторғанда уларға рух, халыҡсанлыҡ һалырға тырышам. Халҡым өсөн ниндәйҙер ҙур эштәр башҡарҙым, тип әйтә алмайым. Шулай ҙа, "Мин - башҡорт", тип ҡысҡырып йөрөгәнсе, көндәлек тормошта, үҙ урыныңда яйлап ҡына ниндәйҙер эштәр башҡарып, үҙеңде халҡыңдың лайыҡлы ҡыҙы итеп күрһәтеп йәшәү дөрөҫөрәктер. Ә оло быуын кешеләренә мөнәсәбәткә килгәндә, уларҙың бер ҡылығы менән генә килешмәйем. Ул да булһа, киләсәк йәштәр ҡулында, тип һөйләп тә, уларға тейешле эш урындарын бушатырға ашығып бармауҙары оҡшамай. Киләсәк йәштәр ҡулында түгел, бөгөнгө көн йәштәр ҡулында. Шуға күрә, ошондай йыйындарға ла йәштәрҙе күберәк ылыҡтыуҙарын теләр инем. Бер-беребеҙҙе күреп-белеп, аралашып, кәңәшләшеп йәшәр инек.